## Pravilnik o priznanjima i nagradama za dostignuća na području zaštite okoliša

### NN 1/1999 (4.1.1999.), Pravilnik o priznanjima i nagradama za dostignuća na području zaštite okoliša

# **DRŽAVNA UPRAVA ZA ZAŠTITU PRIRODE I OKOLIŠA**

Temeljem članka 44. stavka 2. i 3. Zakona o zaštiti okoliša ("Narodne
novine", broj 82/94.), ravnatelj Državne uprave za zaštitu prirode i okoliša
donosi

## **PRAVILNIK**

### **O PRIZNANJIMA I NAGRADAMA ZA DOSTIGNUĆA NA PODRUČJU ZAŠTITE OKOLIŠA**

Članak 1.

Ovim Pravilnikom propisuje se postupak, način i uvjeti dodjele priznanja
i nagrada za dostignuća na području zaštite okoliša (u daljnjem tekstu:
priznanja i nagrade).

Članak 2.

Priznanja i nagrade dodjeljuju se svake godine 5. lipnja, prigodom Svjetskoga
dana zaštite okoliša.

Članak 3.

Priznanja i nagrade mogu se dodijeliti za:

- ostvarivanje preventive od onečišćavanja okoliša,

- najpovoljnija rješenja u proizvodnim postupcima u odnosu na okoliš,

- razvojne i istraživačke projekte u zaštiti okoliša,

- razvoj sustava i edukacije o zaštiti okoliša u odgojno-obrazovnom
procesu,

- doprinos pojedinca za razvoj i unapređenje zaštite okoliša ili za
doprinos u međunarodnoj suradnji u zaštiti okoliša,

- doprinose stručnih i drugih društava, udruga i nevladinih udruga za
razvoj i unapređenje zaštite okoliša.

Članak 4.

Ravnatelj Državne uprave za zaštitu prirode i okoliša (u daljnjem tekstu:
ravnatelj) svake godine određuje područja za koja će se dodijeliti priznanja
i nagrade.

Članak 5.

Priznanja i nagrade dodijelit će se ako dostignuća na području zaštite
okoliša udovoljavaju uvjetima zdravog i održivog razvoja, sukladno odredbama
Zakona o zaštiti okoliša, i ako proizlaze iz profesionalnih obveza te dodatnoga
rada i zalaganja predloženika na području zaštite okoliša.

Članak 6.

Priznanje se dodjeljuje u obliku povelje, a nagrada u obliku plakete.

Članak 7.

Povelja je veličine 35x25 cm, tiskana je na tvrdom papiru u zlatnoj
i srebrnoj boji, s otisnutim prikazom predloška plakete u sredini.

Povelja u zlatnoj boji dodjeljuje se uvijek uz nagradu.

Povelja u srebrnoj boji dodjeljuje se predloženicima koji su ušli u
najuži izbor za nagradu.

Članak 8.

Plaketa je izrađena u bronci, u visini 16 cm. Sastoji se od postolja
veličine 7,0x3,5 cm, oblika polovice nepravilne osmerokutne prizme, i stupa
koji se uzdiže iz postolja. Stup nosi plaketu u obliku medaljona, promjera
11,5 cm. Na prednjoj strani medaljona izrađen je apstraktni reljefni prikaz
koji dijeli krug na dvije nepravilne polovice. Na stražnjoj strani medaljona
je apstraktni reljefni prikaz okoliša (planine, šume, polja, naselja, rijeke,
more, zrak, ptice) na dlanovima ljudskih ruku.

Na postolju, uz natpis "za okoliš" svake se godine upisuje tekuća godina.

Plaketa je rad akademskog kipara prof. Želimira Janeša.

Članak 9.

Prijedlozi za dodjelu priznanja i nagrada prikupljaju se javnim natječajem
što ga raspisuje Državna uprava za zaštitu prirode i okoliša, najkasnije
do 1. ožujka tekuće godine.

Natječaj iz stavka 1. ovog članka objavljuje se u glasilu "Okoliš" Državne
uprave za zaštitu prirode i okoliša i najmanje u jednom javnom glasilu.

U tekstu natječaja iz stavka 1. ovoga članka objavljuju se uvjeti, područje,
postupak i rok za dostavljanje prijedloga za dodjelu priznanja i nagrada,
sukladno odredbama ovoga Pravilnika.

Članak 10.

Prijedlog za dodjelu priznanja i nagrada mora sadržavati:

1. ime/naziv i adresu predloženika,

2. područje za koje se predlaže dodjela priznanja, odnosno nagrade,

3. širi popis dostignuća na području zaštite okoliša,

4. kratak opis predloženog dostignuća,

5. pisanu izjavu predloženika da želi sudjelovati u postupku izbora,
sukladno odredbama ovoga Pravilnika,

6. ime/naziv i adresu predlagatelja,

7. ime ovlaštene osobe u pravnoj osobi predlagatelja i predloženika.

Prijedlog iz stavka 1. ovog članka može sadržavati i druge priloge.

Članak 11.

Prijedlozi za dodjelu priznanja i nagrada dostavljaju se Povjerenstvu
za dodjelu priznanja i nagrada za dostignuća na području zaštite okoliša
(u daljnjem tekstu: Povjerenstvo) u roku koji ne može biti kraći od 30
ni dulji od 45 dana.

Članak 12.

Povjerenstvo čini najmanje pet članova.

Odluku o broju članova Povjerenstva donosi ravnatelj.

Ravnatelj imenuje članove Povjerenstva vodeći računa o zastupljenosti
državnih tijela, nevladinih udruga, stručnih ustanova, sredstava javnog
izvješćivanja i tvrtki, prema područjima iz kojih se dodjeljuju priznanja
i nagrade u tekućoj godini.

Članak 13.

Povjerenstvo radi i odlučuje na sjednicama.

Povjerenstvu predsjeda ravnatelj, a u slučaju njegove spriječenosti
zamjenik kojega ravnatelj odredi na prvoj sjednici.

Povjerenstvo vodi zapisnik o radu.

Stručne i administrativno-tehničke poslove za pripremu sjednica Povjerenstva
obavljaju djelatnici Državne uprave za zaštitu prirode i okoliša, a prema
potrebi i vanjski suradnici.

Povjerenstvo donosi Poslovnik o svom radu.

Članak 14.

Povjerenstvo donosi odluke većinom glasova svih članova.

Povjerenstvo odlučuje o dodjeli priznanja i nagrada javnim glasovanjem.

Član Povjerenstva koji se ne suglasi s odlukom Komisije može tražiti
da se njegovo izdvojeno mišljenje s obrazloženjem unese u zapisnik sjednice
Povjerenstva.

Članak 15.

Povjerenstvo može zatražiti od stručnih ustanova ili pojedinaca ocjenu
dostignuća na području zaštite okoliša za koji se predlaže dodjela priznanja
i nagrada.

Članak 16.

Povjerenstvo može zatražiti dopunu prijedloga od predlagatelja ako utvrdi
da prijedlog nije podnesen sukladno odredbi članka 10., stavka 1. ovoga
Pravilnika.

Rok za dopunu prijedloga je 5 dana od dana zaprimljenog zahtjeva za
dopunu.

Ako predlagatelj ne dopuni prijedlog u roku iz stavka 2. ovog članka,
smatra se da nije niti podnesen.

Članak 17.

Povjerenstvo može donijeti odluku da se priznanja i nagrade iz pojedinih
područja neće dodijeliti u tekućoj godini ako ocijeni da podneseni prijedlozi
ne ispunjavaju uvjete propisane člankom 5. i 10. ovoga Pravilnika.

Članak 18.

Povjerenstvo obavlja uži odabir od po tri predloženika za svako područje,
nakon što je razmotrila sve pristigle prijedloge.

Imena i/ili nazive predloženika za nagradu Povjerenstvo je dužno čuvati
kao tajnu do konferencije za novinstvo koja se održava najkasnije tjedan
dana prije svečanog uručenja priznanja i nagrada.

Članak 19.

Konačni odabir Povjerenstvo obavlja na izlučnoj sjednici neposredno
prije svečanog uručenja priznanja i nagrada.

Imena i/ili nazive nagrađenih Povjerenstvo je dužno čuvati kao tajnu
do svečanog uručenja.

Članak 20.

Priznanja i nagrade nagrađenima uručuje ravnatelj ili osoba(e) koju(e)
ravnatelj ovlasti.

Članak 21.

Odluka o dodjeli priznanja i nagrada objavljuje se u glasilu "Okoliš"
Državne uprave za zaštitu prirode i okoliša.

Članak 22.

Danom stupanja na snagu ovoga Pravilnika prestaje važiti Pravilnik o
priznanjima i nagradama za dostignuća na području zaštite okoliša ("Narodne
novine", broj 17/96).

Članak 23.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 351-01/98-03/40
Urbroj: 542-08-AM-98-3
Zagreb, 21. prosinca 1998.

Ravnatelj **dr. Ante Kutle,** v. r.

Pravilnik, NN 1/1999-6